1"Niga engka polé ri Bozra ri Edom? macella wajunna, mattappa pakéyanna; joppai sibawa barani." PUWANGNGE: "Iyya’na PUWANG iya mullééngngi mappassalama sibawa polé tiwi karéba apakalang." Panganrowangngé:
2"Magi namacella makkuwaro pakéyammu, pada-pada wajunna pappara buwa anggoro’é?" PUWANGNGE:
3"Alé-alé-Ku muttama ri onrong apparakeng anggoro’é ri yelle’na umma’-Ku dé’gaga tuluk-Ka. Uléjja-léjja’i bangsa-bangsaé ri laleng cai-Ku, pada-pada léjja-léjja’i buwa anggoro’é. Tapporo darana mennang rica’i wajuk-Ku, rotakiwi sininna pakéyak-Ku.
4Purani urancana esso akkabalekengngé, sibawa wettu appaleppekengngé untu’ umma’-Ku.
5Massappaka, iyakiya dé’gaga mattulung, Hérakka nasaba dé’gaga mabbantu. Nainappa awatangeng ri alé-Ku tuluk-Ka, cai-Ku bantu-Ka.
6Ri laleng cai-Ku iya malluwa-luwa’é, Uléjja-léjja’i bangsa-bangsaé; Upabbinasai mennang, sibawa darana mennang Utuppa’i ri tanaé."
7Maéloka mabbirittangngi pammaséna PUWANGNGE sibawa pojiwi nasaba sininna pangkauken-Na. Nabarakkakiwi umma’-Na sibawa maona, nasaba mapparessé babuwai na pammasé-Na dé’ paccappurenna.
8Makkedai PUWANGNGE, "Tongeng, mennang iyanaritu umma’-Ku, ana’-ana’ iya dé’é namappéjulé." Namancajiwi Pappassalama’na mennang,
9Aléna paimeng nakenna asussanna mennang. Dé’ nakiring PUWANGNGE suro iyaré’ga duta; Aléna ritu paleppe’i mennang nasaba pammasé sibawa paressé babuwa-Na. Tuli napiyarai mennang riyolopa nariyolo.
10Iyakiya maronta’i mennang sibawa pamesséiwi atinna PUWANGNGE. Nagiling mancaji balinna mennang Aléna muto mammusu méwai mennang.
11Nanaéngngeranni mennang wettu riyolo, wettunna Musa, atanna PUWANGNGE. Makkutanai mennang, "Kégani PUWANGNGE iya dulungngéngngi sining pamimpinna umma’-Na molai tasi’é? Kégani PUWANGNGE iya mabbéréyangngéngngi akuwasan-Na lao ri mennang?
12Kégani PUWANG iya ranrengngéngngi Musa sibawa liman-Na iya mawatangngé naporé sibawa puwé’éngngi uwaié ri yolona mennang kuwammengngi nakalabba asen-Na mannennungeng?
13Kégani PUWANG iya dulungngéngngi mennang joppa molai uwai iya maliyungngé? Pada-pada anyarangngé molai padang kessi’é, dé’ naengka mennang natabbuttu."
14PUWANGNGE tiwii mennang ri onrong appésaungengngé, pada-pada olokolo ritinrosiyé untu’ mabbella ri padangngé. Makkuwaniro Aléna pimpingngi umma’-Na, kuwammengngi naripakaraja asen-Na.
15Oh PUWANG, itaki polé ri surugaé, polé ri onrom-Mu iya mapaccingngé sibawa malebbié. Kégani pammasé-Mu sibawa aporéngem-Mu? Kégani pammasé-Mu sibawa paressé babuwamu? Aja’ mutahangngi iyaro polé ri idi.
16Tenniyaga Iko Ambo’ta? Abraham sibawa Yakub dé’ naissekki. Iyakiya Idi oh PUWANG, iyanaritu Ambo’ta, Pappassalama’ta riyolopa nariyolo.
17Oh PUWANG, magi Muleppessakki pusa? Magi Mupateddekiwi atitta angkanna dé’ tamétau ri Iko? Lisuno nasaba ata-atam-Mu, nasaba umma’-Mu, appunnangeng mana-Mu.
18Magi Muleppessangngi balié léjja-léjja’i Bola-Mu, sibawa sining tauwé carépaiwi bulu-bulu-Mu iya mapaccingngé?
19Mugaukekki samanna dé’ naengka Mukuwasaiki; samanna dé’ naengka tamancaji umma’-Mu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn